我過去 10 年
飽受痛苦同屈辱
就係為咗：
自我提升
我從三方面入手
首先係由智慧入手
我決定由字母 A 到 Z
睇晒大英百科全書
嚟令自己聰明啲
準確啲嚟講
係由 a-ak 到 Zywiec 睇晒
依張相係全個系列嘅圖書
可以話，嗰年係好精彩嘅一年
亦係好有趣嘅經歷
不過都有痛苦嘅時候
特別係對我身邊嘅人
每次如果我傾計時講咗無關嘅嘢
我老婆就會罰我 1 美金
所以依個方法有缺點
不過之後
我決定要提升我嘅精神水平
上年我講過
我一直都無信仰
我係猶太人
但就同橄欖花園係美國一間
賣意大利菜嘅餐廳一樣搞笑
（笑聲）
其實唔係
我決定要通過親身經歷
嚟學習《聖經》
同埋我嘅民族歷史
我跟足《聖經》同《十誡》
入邊所有嘅規矩
譬如話留鬚
因為《利未記》提到唔畀剃鬚
依個就係我留咗一年鬚嘅樣啦
多謝你哋嘅反應
（笑聲）
我望落有啲似摩西
或者 Ted Kaczynski
兩個都有啲似啦
剪過之後就咁嘅樣
仲有隻綿羊
喺三部曲嘅最後一部裏邊
我想將重點放喺身體
我嘗試活得健康、成為最健康嘅人
所以我過去幾年就係做緊依啲嘢
而前幾個月我先啱啱完成依啲嘢
我想講：感謝上帝！
因為咁健康生活真係好攞命
（笑聲）
真係好難頂
因為你要做好多好多嘢
多到難以置信
我聽過所有專家嘅意見
仲同過好多醫學專家傾過計
佢哋個個都話我知我要做嘅嘢
包括要正確飲食
做運動、冥想同埋養狗
因為呢啲都可以降血壓
我又喺跑步機上邊邊跑邊寫書
結果用咗我大概跑 1,000 英里嘅時間
嚟寫一本書
我仲要搽太陽油
搽太陽油係好大工程嚟
因為如果你聽皮膚科醫生嘅話
你需要搽一個細酒杯嘅份量
而且每四個鐘就要補搽一次
我估有一半寫書嘅時間用咗嚟搽太陽油
於是我變成一隻搽咗油嘅冬甩
有成差唔多一年
然後到洗手
我要好認真咁洗
而且我個免疫醫生話
要抹乾淨屋企所有遙控同手機
因為佢哋都係細菌嘅樂園
又一次用咗我好多時間
我仲開始用萬事安全嘅心態生活
因為咁樣生活先至健康
丹麥安全局推廣一個運動
倡議「行路戴頭盔係好事」
佢哋認為唔單止踩單車嘅時候要戴頭盔
行路嘅時候都要
你哋睇下
佢哋行街都戴頭盔
（笑聲）
係呀，我都跟住做
我承認我係有啲極端
但係如果你諗諗
正如魔鬼經濟學嘅作家所寫
如果以每公里計
飲醉酒跌死嘅人多過醉酒駕駛死嘅人
如果你飲咗酒
咁你今晚要諗下喇
我最終都完成咗呢三部曲
而亦可以話係成功嘅
所有健康指標都朝住正確嘅方向發展
我嘅膽固醇降低咗，體重減少咗
我老婆唔再話我肥
所以幾好
總體嚟講幾成功
我都意識到我太健康喇
但咁樣其實唔健康
因為太專注做健康嘅嘢
令我忽略咗我嘅屋企人同朋友
正如 Dan Buettner 話
一個強大嘅社交網絡
對我哋嘅健康非常重要
最後我完成咗依個健康計劃
不過健康計劃結束之後嘅一個禮拜
我停曬所有健康習慣
做返以前嘅自己，放縱自己
好啲似羅馬帝國卡利古拉暴君一樣
（笑聲）
不過唔包括性方面
因為我屋企有三個小朋友
所以唔會喺性方面放縱
不過我絕對有暴飲暴食
但最後我做返健康嘅嘢
宜家我回復正常
做返好多健康習慣
不過我冇再戴頭盔行路
依個健康計劃改變咗我嘅生活
但我無時間同你哋一一列舉
等我簡短咁講兩點
第一，令我好意外嘅
就係我宜家嘅生活更加靜
我哋生活喺一個好嘈嘅環境
火車、飛機同汽車
仲有電視機上 Bill O'Reilly 呢個人
都好嘈
（笑聲）
好多人都低估咗、忽略依個健康風險
噪音好明顯會影響我哋嘅聽力
而且仲會引起戰鬥或逃跑反應
一下好大嘅聲會引起你嘅戰鬥或逃跑反應
幾年之後就會造成慢性嘅破壞
例如破壞心血管
世界衛生組織進行做咗一項大研究
並且喺今年啱啱發布
依項研究喺歐洲進行
佢哋估計
每年歐洲因為噪音污染
令一百六十萬人損失咗一年嘅健康生活
所以佢哋認為噪音可以致命
另外
噪音對個腦都唔好
佢會破壞你嘅知覺
就連美國建國之父都知道
因為當佢哋撰寫《美國憲法》嘅時候
佢哋曾經喺大堂外嘅石卵
鋪滿泥土嚟減低噪音
等佢哋可以專心寫
所以，如果無減噪技術
美國可能唔存在
作為一個愛國者
我覺得戴耳塞同耳機非常重要
而且佢仲好意外咁改善我嘅生活
第二點，亦都係最後一樣我想要講嘅
依個亦係 TED 醫學嘅主題︰
就係快樂對於健康好重要
以我為例
家下我維持到嘅健康行為
都係一啲會令我開心嘅
舉一個例子：食物
垃圾食物行業非常擅於帶畀我哋快樂
同埋知道咩可以令我哋最開心
但我認為我哋可以將佢哋嘅技巧
用喺健康食物之上
譬如話
我哋好喜歡脆口、有口感嘅嘢
所以我嘗試將香脆口感融入我嘅食譜
例如放啲瓜子
雖然可能你會以為自己食緊粟米片
（笑聲）
咁食法仲可以令我變得更健康
就係咁
依個計劃嘅書會喺 4 月出版
叫做《Drop Dead Healthy》
我希望喺新書宣傳途中唔會病倒
呢個係我最大願望
多謝各位！
（掌聲）